
Runda I

1. După ce i-am mulțumit domnului Mitrică pentru organizarea Salonului Internațional de Carte Bookfest Chișinău, iată și o întrebare de la Mihai Mitrică. Limba română a preluat din poloneză un termen derivat la rândul său din latinescul matricula, care e la rândul său un diminutiv pentru termenul de matrix. Termenul a fost preluat într-o formă colocvială și de către ruși, iar în graiul moldovenesc, litera „e” este adeseori înlocuită de „i”. Nu în ultimul rând, întrebarea e potrivită ca act de naștere a celei de-a treisprezecea ediții a Cupei Lingvistice la Ce? Unde? Când?
Întrebare: Despre ce termen este vorba? (e preferabil să dați versiunea utilizată în Republica Moldova)
Răspuns: Mitrică.
Comentariu: Metrica, sau mitrica, este un termen utilizat în estul Europei cu sensul de certificat de naștere. Termenul și-a lărgit conotațiile și poate desemna și alte acte sau registre de stare civilă. Sensul latin trimite la origine, maternitate. Numele domnului Mitrică are o altă origine, fiind o formă hipocoristică a prenumelui Dumitru.
Sursa: https://en.wiktionary.org/wiki/metryka   https://dexonline.ro/definitie/metric%C4%83 
Autor: Orest Dabija.

2. Întrebare de la Cezar Petrescu. Ce cuvânt monosilabic în norvegiana veche marca începutul unui atac al vikingilor pe câmpul de luptă?
Răspuns: Fram.
Comentariu: Fram are sensul de înainte. Un astfel de îndemn la luptă este universal atestat în istoria belicoasă a umanității. Cezar Petrescu este autorul bine-cunoscutului roman pentru copii – Fram, ursul polar.
Sursa: Дон Холлуэй, Последний викинг. Сага о великом завоевателе Харальде III Суровом (carte audio).   https://ro.wikipedia.org/wiki/Fram,_ursul_polar 
Autor: Orest Dabija.

3. Atunci când marele gânditor Isaiah Berlin și-a scris celebrul eseu critic despre URSS intitulat „dialectica artificială” în care aborda fără perdea politicile staliniste în timpul vieții lui Stalin, el a hotărât ca eseul să fie publicat sub pseudonim pentru a nu pune în pericol securitatea unor literați pe care îi vizitase în URSS anterior. Pseudonimul ales a fost O. Utis.
Întrebare: Cum s-ar traduce outis din greaca veche?
Răspuns: Nimeni.
Comentariu: Odiseu și-a ales o poreclă care să îi semene cu numele, sau Polifem a fost cel care i-a auzit prost numele.
Sursa: Isaiah Berlin, Mintea sovietică: cultura rusă sub comunism, ed. Humanitas, București, 2023, p. 31-32.   https://en.wikipedia.org/wiki/Outis#:~:text=Outis%20(a%20transliteration%20of%20the,famously%20in%20Classical%20Greek%20legends. 
Autor: Orest Dabija.

4. Aveți în față logoul unui local din Statele Unite ale Americii.
Întrebare: Ce plantă comestibilă poartă la rever leul de pe logou?

Răspuns: O păpădie.
Comentariu: În logo-ul localului The Dandy Lion puteți vedea un leu dandy care poartă la rever o păpădie, adică o dandelion.
Sursa: https://www.thedandylionic.com/
Autor: Orest Dabija.

5. Big Willie a fost testat cu succes la începutul lui 1916, fiind urmașul lui Little Willie. Ele au căpătat un nume de cod specific, care a devenit ulterior și numele lor oficial, din cauza că primele lor modele arătau ca niște cisterne de apă.
Întrebare: Ce sunt ele?
Răspuns: Tancurile.
Sursa: Robin Cross, 50 de idei pe care trebuie să le cunoști: istoria războiului, ed. Litera, București, 2023, p. 124-125.
Autor: Orest Dabija.

6. Pentru vechii greci, forma lor i-a dus cu gândul la ruguri, și le-au botezat în consecință.
Întrebare: Dar cum se numea un rug în greaca veche?
Răspuns: Pyrrha.
Comentariu: Un rug are practic mereu o construcție piramidală a lemnelor. Rădăcina grecească veche e vizibilă până în prezent în cuvinte de genul piroman sau pirotehnic.
Sursa: Adrian Bejan, Fizica vieții. Evoluția pretutindeni, ed. Humanitas, București, 2020, p. 40.
Autor: Orest Dabija.

7. În Brazilia, în primele două secole de colonialism portughez, principala limbă utilizată pentru comunicare între nenumăratele triburi indigene nu a fost nici pe departe portugheza, ci o limbă artificială creată de iezuiți în baza unei limbi tupi, numită língua geral.
Întrebare: Cum se traduce termenul portughez de geral în română?
Răspuns: General, generic.
Comentariu: A fost creată pentru uz interetnic o limbă generică sau generală.
Sursa: https://en.wikipedia.org/wiki/General_Language
Autor: Orest Dabija.

8. Zhilaohu este o expresie chineză foarte veche ce a căpătat noi sensuri după ce în anul 1946 Mao a acordat un interviu unei jurnaliste americane în care s-a referit la falsul pericol reprezentat de bomba atomică americană. Mao a reluat expresia în repetate rânduri în privința Statelor Unite în general, iar o revistă chineză din 1950 reflecta poziția cârmaciului prin următoarea imagine.
[image: ]
Întrebare: Cum se traduce expresia zhilaohu în română?
Răspuns: Tigru de hârtie.
Sursa: https://en.wikipedia.org/wiki/Paper_tiger
Autor: Orest Dabija.

9. Denumirea maghiară a acestui oraș este Nagybánya. În față puteți vedea și stema acestuia, partea stângă a scutului fiind edificatoare pentru activitatea de bază a regiunii în Evul Mediu.

Întrebare: Dar sub ce denumire cunoaștem noi acest oraș?
Răspuns: Baia Mare.
Comentariu: Și denumirea maghiară a orașului s-ar traduce ca „Marea mină”. Baia are în Transilvania și sensul de mină.
Sursa: https://ro.wikipedia.org/wiki/Baia_Mare
Autor: Orest Dabija.

10. Familia limbilor germanice include engleza, germana, luxemburgheza, olandeza cu toate dialectele sale flamande și afrikaans, suedeza, daneza, norvegiana, islandeza, feroeza, frizona, și încă o limbă foarte importantă care a apărut cel mai probabil undeva în regiunea Rinului.
Întrebare: Despre ce limbă este vorba?
Răspuns: Idiș.
Comentariu: Idiș este limba evreilor așkenzi care chiar dacă se scrie în alfabet ebraic, este o limbă pur germanică.
Sursa: Dan Alexe, Babel: La început a fost Cuvântul, ed. Humanitas, București, 2022, p. 92.
Autor: Orest Dabija.

11. În idiș, unei astfel de persoane i se spune șlimazl. Cuvântul este format din nemțescul schlimm și vestitul cuvânt ebraic mazl. 
Întrebare: Cum s-ar traduce șlimazl în română?
Răspuns: Ghinionist.
Sursa: Vasile Ernu, Izgoniții: mică trilogie a marginalilor, ed. Polirom, Iași, 2019, p. 145.
Comentariu: Termenul de schlimm are în germană sensul de rău. Chiar și englezescul slim trimite la ceva subțire. De expresia Mazel tov cu sensul de mult noroc ați auzit cu siguranță. Norocul rău sau subțire ar fi echivalent cu ghinionul.
Autor: Orest Dabija.

12. Un sondaj care a inclus 1000 de lingviști a determinată că termenul ilunga folosit de un trib din sud-estul Republicii Democrate Congo s-ar situa pe primul loc într-un anumit top. Ilunga ar desemna o persoană care este gata să ierte un abuz prima dată, să îl tolereze a doua oară, dar niciodată a treia oară. Pe locul doi în top s-a situat cuvântul idiș shlimazl care ar desemna o persoană cronic ghinionistă. Topul e încheiat de japonezul naa care reflectă la general acordul cu o altă opinie.
Întrebare: Nu vă întrebăm ce fel de top este acesta, dar ce cuvânt ar fi fost tentați unii români să includă în mod greșit în fruntea lui?
Răspuns: Dor.
Comentariu: Este vorba despre topul cuvintelor cel mai greu de tradus. Unii români ar fi tentați să afirme că dorul este un termen aproape intraductibil, dar în realitate nu este așa, un termen aproape identic ca formă și sens existând în portugheză.
Sursa: http://news.bbc.co.uk/2/hi/africa/3830521.stm   https://cabalinkabul.com/2020/05/18/dorul-povestea-unei-imposturi/
Autor: Orest Dabija.

13. Cum se numește în germană dorul nemților mai vârstnici din fost Germanie Democrată după regimul comunist în care au trăit în tinerețe, dacă e doar cu o literă mai scurt decât un sinonim al dorului?
Răspuns: Ostalgie.
Comentariu: Ost înseamnă est în germană, iar ostalgie e nostalgia după est, adică după fosta RDG.
Sursa: Tim Marshall, Epoca zidurilor. Cum schimbă lumea barierele dintre naționu, ed. Litera, București, 2020, p. 202.
Autor: Orest Dabija.



























Runda II

14. Acest termen a fost atestat pentru prima dată în franceză în secolul al XVIII-lea și se referea literalmente la starea de trezie pe întreg parcursul nopții de Crăciun, dar și a unei alte nopți. Limba română l-a împrumutat și utilizat însă doar pentru cealaltă noapte, nu și pentru noaptea de Crăciun.
Întrebare: Despre ce termen este vorba?
Răspuns: Revelion.
Comentariu: Franțuzescul réveil, adică trezirea a dat termenul de revelion.
Sursa: https://en.wikipedia.org/wiki/R%C3%A9veillon
Autor: Orest Dabija.

15. Ea poate fi frumoasă dar și bestială. Ascuțimea colților de bestie nu i-au dat însă numele, ci și l-a preluat din turcescul biçki pe filieră sud-slavă.
Întrebare: Dar cum se traduce biçki în română?
Răspuns: Fierăstrău sau beschie.
Sursa: https://dexonline.ro/definitie/beschie    https://en.wiktionary.org/wiki/b%C4%B1%C3%A7k%C4%B1
Autor: Orest Dabija.

16. Joseph Banks, însoțitorul lui James Cook pe nava Endeavour a descris în jurnalul său de călătorie pentru prima dată surfingul, pe când se aflau în arhipelagul Tahiti. Tot el a menționat în legătură cu același arhipelag, pentru prima dată pentru lumea occidentală un cuvânt onomatopeic, care cel mai probabil reda sunetul unui pieptene din lemn care avea adeseori montați dinți de rechin.
Întrebare: Despre ce cuvânt este vorba?
Răspuns: Tatuaj (tatau).
Sursa: Monty Lyman, Remarcabila viață a pielii: o călătorie intimă pe suprafața noastră, ed. Publica, București, 2021, p. 282.
Autor: Orest Dabija.

17. Până la inventarea unor metode suficient de exacte pentru calcularea longitudinii pe mare, navigatorii nu puteau identifica locul unde află și niciodată nu puteau ști prea bine ce insule zăreau la orizont. Din această cauză exista o practică a unor cataloage insulare în care erau desenate X-uri ale insulelor, fapt ce îi ajuta mult pe navigatori pentru identificarea acestora de la distanță.
Întrebare: Ce termen de origine franceză am înlocuit prin X, dacă printre sinonimele sale se numără termenii de aspect, formă sau înfățișare.
Răspuns: Profil.
Comentariu: Insulele erau desenate din profilul orizontului, astfel încât puteau fi relativ ușor deosebite unele de altele prin studierea cataloagelor.
Sursa: Umberto Eco, Cum ne construim dușmanul: și alte scrieri ocazionale, ed. Polirom, Iași, 2013, p. 328-330.
Autor: Orest Dabija.

18. La sfârșitul secolului al XVIII-lea, Țarskoe Selo, regiunea unde a fost construit Palatul de Vară de la Sankt Petersburg era cunoscut încă de la localnici drept Sarskoe Selo. Denumirea provenea din cuvântul finlandez saari. 
Întrebare: Cum se traduce acest termen finlandez în română, dacă Finlanda este cunoscută drept pământul apelor și al lor?
Răspuns: Insule.
Comentariu: Finlanda are peste 76 de mii de insule cu mărimea mai mare de 0,5 ha. Locul era sterp, fără păduri, fiind dominat de mlaștini, apă și insule nenumărate.
Sursa: Orlando Figes, Dansul Natașei: o istorie culturală a Rusiei, ed. Polirom, Iași, 2018, p. 32. https://tem.fi/documents/1410877/2937056/Finland+-+Land+of+Islands+and+Waters#:~:text=Finland%20has%20more%20bodies%20of,and%20314%2C000%20km%20of%20coastline. 
Autor: Orest Dabija.

19. Întrebare de la Astrid Lindgren. Termenul finlandez de juustosukka s-ar traduce ca X care miroase a brânză.
Întrebare: Ce am înlocuit prin X?
Răspuns: Ciorap.
Comentariu: Aluzia e la Pippi șosețica de Astrid Lindgren.
Sursa: Sursa: Sofi Oksanen, Vacile lui Stalin, ed. Polirom, Iași, 2012, p. 15.
Autor: Orest Dabija.

20. În limba engleză există proverbul „Mad as a March Krishna”, adică „Nebun ca un Crișna de martie”. 
Întrebare: Ce cuvânt în limba engleză a fost înlocuit prin Krishna?
Răspuns: Hare.
Comentariu: Proverbul se referă la nebunia iepurilor (Hare) aflați în principala perioadă de reproducere a fiecărui an. Hare Krishna este arhicunoscuta mantră a crișnaiților.  
Sursa: https://en.wikipedia.org/wiki/Hare_Krishna_(mantra)   https://en.wikipedia.org/wiki/Mad_as_a_March_hare 
Autor: Orest Dabija.

21. Acest concept a fost preluat de engleză prin traducerea literală a chinezescului xi nao în timpul Războiului din Coreea. El reflecta teama legată de metodele psihologice aplicate de comuniști de îndoctrinare, autocritică etc., aplicate prizonierilor de război americani. Ulterior, termenul a fost preluat la rândul lui tradus în majoritatea limbilor lumii din engleză și tradus literalmente.
Întrebare: Despre ce concept sau termen este vorba?
Răspuns: Spălarea pe creier.
Sursa: Derek Thompson, Creatorii de hituri: știința popularității într-o lume distrată, ed. Publica, București, 2017, p. 271.    https://www.etymonline.com/word/brainwashing
Autor: Orest Dabija.

22. Atunci când membrii trupei The Who i-au spus chitaristului Jimmy Page că trupa lui va cădea ca un balon de plumb, acesta a acceptat provocarea, și și-a redenumit trupa.
Întrebare: Cum anume?
Răspuns: Led Zeppelin.
Sursa: Derek Thompson, Creatorii de hituri: știința popularității într-o lume distrată, ed. Publica, București, 2017, p. 293. 
Autor: Orest Dabija.

23. În serialul Under the Dome, un pastor relativ nebun și care poartă aparat auditiv primește niște semnale sonore din afara cupolei care a sigilat brusc orășelul în care se desfășoară acțiunea serialului. Auzind constant termenul de Moab, el presupune că primește un mesaj divin legat de anticul regat biblic Moab, doar că se înșeală.
Întrebare: Care este sensul mesajului Moab auzit de pastor?
Răspuns: Mother of all bombs.
Comentariu: Militarii din exterior planificau bombardarea cupolei cu cea mai mare bombă nonnucleară existentă – MOAB.
Sursa: Serialul Under the Dome, sezonul 1.
Autor: Orest Dabija.

24. Spre mijlocul secolului al XIX-lea, Cartierul Latin din Paris era cea mai ieftină zonă a orașului, atrăgând prin această accesibilitate mii de studenți săraci, scriitori și artiști aspiranți. Aspectul lor neîngrijit i-a făcut pe francezii respectabili să îi eticheteze pe acești rezidenți ai Cartierului Latin cu un nume inspirat din altă parte a Europei, termen care a prins și s-a perpetuat până în prezent, dar cu sensul de persoană nonconformistă.
Întrebare: Dar despre ce termen este vorba?
Răspuns: Boem.
Comentariu: Francezii îi asociau pe respectivii artiști cu țiganii din Boemia.
Sursa: Orlando Figes, Europenii: trei vieți și formarea unei culturi cosmopolite în Europa secolului al XIX-lea, ed. Polirom, Iași, 2021, p. 109.
Autor: Orest Dabija.

25. Cuvântul petrichor a fost inventat în anul 1964 de către doi cercetători australieni pentru un articol din revista Nature. Termenul a fost creat prin alăturarea cuvintelor grecești petra (piatră) și ichor (fluidul ce curge prin venele zeilor în mitologia greacă). Cuvântul definește un fenomen la care oamenii nu au putut găsi un răspuns corect până la cercetările celor doi australieni. Fenomenul e simțit mai ales după perioadele secetoase, anumite bacterii din sol fiind responsabile de un anumit miros.
Întrebare: Explicați cât mai exact sensul termenului de petrichor.
Răspuns: Mirosul din timpul ploii/Mirosul pământului după ploaie.
Sursa: https://en.wikipedia.org/wiki/Petrichor
Autor: Orest Dabija.

26. În primele magazine universale franceze secțiile erau dispuse radial în jurul unei curți interioare, de unde și denumirea specifică a respectivelor secții.
Întrebare: Cum se numeau respectivele secții, dacă la noi se pare că numărul lor se va reduce masiv în curând?
Răspuns: Raioane.
Comentariu: Secțiile erau dispuse radial, adică asemenea unor raze sau rayons în franceză. În Republica Moldova va avea loc reforma administrației publice locale și va scădea numărul de raioane.
Sursa: Mădălina Diaconu – Despre miresme și duhori: o interpretare fenomenologică a olfacției, ed. Humanitas, București, 2007, p. 209.
Autor: Orest Dabija.













Runda III

27. Acum ceva mai bine de un secol, psihologul german Theodor Lipps explica termenul nemțesc de einfühlung prin exemplul unui acrobat la înălțime urmărit de spectatori care emoțional intră în pielea lui și îi împărtășesc experiența. Termenul nemțesc în cauză a fost tradus în engleză printr-un cuvânt de origine greacă, traducerea respectivă fiind adoptată în vasta majoritate a limbilor lumii.
Întrebare: Dar cum se traduce einfühlung în română?
Răspuns: Empatie.
Sursa: Frans de Waal, Mama: ultima îmbrățișare: ce ne spun emoțiile animalelor despre noi înșine, ed. Humanitas, București, 2020, p. 117.    https://en.wikipedia.org/wiki/Empathy#:~:text=Theodor%20Lipps%20adapted%20the%20German,as%20%22empathy%22%20in%201909. 
Autor: Orest Dabija.

28. Comedianul britanic Tony Hawks relatează că atunci când a vizitat pentru prima dată Republica Moldova și aflat la prima închinare de pahar din țara noastră, și-a insultat gazdele exclamând un anumit cuvânt, bazându-se pe convingerea sa că la est de Strasbourg se zicea așa la închinarea unui pahar.
Întrebare: Ce cuvânt a exclamat Tony Hawks?
Răspuns: Prost!
Comentariu: Prost! Este urarea tipică la servirea unui pahar de alcool în spațiul germanofon, adică la est de Strasbourg. 
Sursa: Tony Hawks, Tenis cu moldoveni, ed. Cartier, Chișinău, 2014, p. 49-50.
Autor: Orest Dabija.

29. Comedianul britanic Tony Hawks relatează că atunci când a vizitat pentru prima dată Republica Moldova și a intrat într-o biserică ortodoxă, a primit o broșură în engleză, doar că plină de cu greșeli. Greșeala sa preferată era confuzia dintre un termen legat de credință și unul care ne-ar putea duce cu gândul la fregate sau cuirasate.
Întrebare: Numiți ambii termeni în engleză, dacă diferența dintre ei este dată de o singură vocală.
Răspuns: Worship și warship.
Sursa: Tony Hawks, Tenis cu moldoveni, ed. Cartier, Chișinău, 2014, p. 102-103.
Autor: Orest Dabija.

30. Pommes d'ambre sau poamele de ambră erau în Evul Mediu francez niște recipiente sferice cu conținut gras și puternic mirositor, ambra fiind în acest caz chihlimbarul eliminat de sistemul digestiv al cașaloților.
Întrebare: Ce moștenire lingvistică avem noi de la franțuzeștile pommes d'ambre?
Răspuns: Pomada.
Comentariu: Pomada este un preparat cosmetic parfumat, obținut din substanțe grase, folosit pentru îngrijirea părului și a pielii. Limba rusă a deviat ca de obicei sensul originar al termenului, îngustându-l.
Sursa: Mădălina Diaconu – Despre miresme și duhori: o interpretare fenomenologică a olfacției, ed. Humanitas, București, 2007, p. 23.   https://dexonline.ro/definitie/pomada    https://fr.wikipedia.org/wiki/Pomme_de_senteur#:~:text=Une%20pomme%20de%20senteur%2C%20%C3%A9galement,cisel%C3%A9%2C%20contenant%20les%20m%C3%AAmes%20parfums. 
Autor: Orest Dabija.

31. El a fost botezat pornind de la termenul grecesc pentru miros. Un alt el, a inclus un membru cu nume scenic ce poate fi considerat de unii toxic, iar de alții cu miros specific de usturoi.
Întrebare: Ce este el?
Răspuns: Ozonul.
Comentariu: Formația O-Zone l-a inclus și pe Arsenium. Arsenul nu miroase de fapt, dar mulți dintre compușii săi au mirosuri înțepătoare.
Sursa: https://en.wikipedia.org/wiki/Ozone    https://sites.dartmouth.edu/toxmetal/arsenic/the-facts-on-arsenic/
Autor: Orest Dabija.

32. Iată un fragment din poezia lui Mihai Eminescu – Umbra lui Istrate Dabija-voievod, voievod despre care ați fi putut afla de la prima ediție a Campionatului de cultură generală de anul trecut, în caz că nu știați deja, că a fost cel mai notoriu conducător bețiv din Evul Mediu românesc:
„Împresurat-am eu și Xul
Cu oaste bună și strânsuri;
Soroca, Vrancea și Tigheciul
Trimis-au mii viteze guri”
Întrebare: Ce nume vechi de oraș a fost înlocuit prin X?
Răspuns: Beci.
Comentariu: Din maghiară, româna a preluat și numele de Beci pentru Viena. Este și un joc de cuvinte, poezia fiind despre pasiunea notorie a lui Dabija Vodă pentru vin, vinul aflându-se în butoaiele din beci.
Sursa: https://www.povesti-pentru-copii.com/poezii-pentru-copii/mihai-eminescu/umbra-lui-istrate-dabija-voievod.html
Autor: Orest Dabija.

33. Manpo-kei se numea primul pedometru comercial din istorie, lansat de compania japoneză Yamasa. 
Întrebare: Kei s-ar traduce în acest caz din japoneză ca „măsurător”. Dar cum s-ar traduce în română manpo?
Răspuns: 10 mii de pași.
Comentariu: Acest pedometru a și lansat mitul celor zece mii de pași necesari zilnic pentru un mod de viață sănătos. 
Sursa: https://www.nuhs.edu/debunking-the-10000-step-myth-figuring-out-what-actually-matters/
Autor: Orest Dabija.

34. Zeiței grecești Eos i se mai zicea și rhododaktilos, adică cea cu degete trandafirii, și ea patrona încălțămintea moldovenească. Evident, ultima parte a întrebării e o glumă.
Întrebare: Dar a cui zeiță era Eos?
Răspuns: A zorilor.
Comentariu: Zorile reprezintă o emblematică fabrică de încălțăminte din Republica Moldova.
Sursa: https://en.wikipedia.org/wiki/Eos
Autor: Orest Dabija.

35. Friedrich Fröbel a fost un educator german și-a creat în anul 1837 o școală specială la Blankenburg, afirmând despre micuți că sunt ca niște flori și că au o dorință indefinibilă de a căuta naturalul, obiectele ascunse, plantele și florile.
Întrebare: Ce cuvânt a inventat Fröbel pentru a-și numi propria instituție educațională?
Răspuns: Kindergarten, adică grădina copiilor (grădiniță).
Sursa: Jordan Shapiro, Noua copilărie: cum să ne creștem copiii în lumea digitală, ed. Humanitas, București, 2021, p. 43-44.   https://digitalcommons.fiu.edu/cgi/viewcontent.cgi?article=1110&context=sferc#:~:text=Froebel%20called%20for%20German%20women,garden%20(Headley%2C%201965). 
Autor: Orest Dabija.

36. Până în secolul al XIX-lea acest termen nu a fost folosit în accepțiune laică. El era aplicat doar sfinților și textelor scripturale aprobate de Biserică. Dar în deceniile de la jumătatea secolului al XIX-lea, termenul a căpătat noi valențe și a prins contur semnificația lui de listă stabilă de opere clasice consacrate în sistemul de valori al societăților.
Întrebare: Nu vă întrebăm termenul, ci cum a fost redenumită în 1969 compania japoneză care anterior purta un nume cu echivalentul englezesc de Precision Optical Industry Co. Ltd.?
Răspuns: Canon.
Sursa: Orlando Figes, Europenii: trei vieți și formarea unei culturi cosmopolite în Europa secolului al XIX-lea, ed. Polirom, Iași, 2021, p. 333. https://en.wikipedia.org/wiki/Canon_Inc. 
Autor: Orest Dabija.

37. Completați gluma din imagine.
[image: ]
Răspuns: Literele pe care francezii nu le pronunță.
Sursa: https://en.dopl3r.com/memes/dank/a-novel-in-french-that-same-novel-with-out-the-letters-the-french-dont-pronunce/1294780
Autor: Orest Dabija.

38. Acest substantiv comun apare în limba engleză în jurul anului 1806, semnificând pe atunci efigia unui anumit tip care era arsă în seara unei anumite zile din an în Marea Britanie. A mai durat câteva decenii până când sensul substantivului comun să migreze înspre a nu a mai desemna efigia acelui tip, ci ceva mult mai general, un omagiu nesperat pentru tipul în cauză.
Întrebare: Dar cum îl chema pe tipul respectiv?
Răspuns: Guy Fawkes.
Sursa: https://panlex.org/blog/meet-the-etymology-guy/
Autor: Orest Dabija.

39. În ultimul episod din ultimul sezon al serialului Game of Thrones, Daenerys se adresează astfel gloatei: „Ablar! Valar! Riñār!”
Întrebare: Traduceți cele trei cuvinte adresate de către Daenerys gloatei, dacă limba valyriană inventată de David J. Peterson a fost creată pe un calapod similar limbilor indo-europene.
Răspuns: Femei! Bărbați! Copii!
Comentariu: Este vorba de o gloată. Gloata include mereu femei, bărbați și copii, cele trei categorii referindu-se perfect la absolut orice posibilă gloată. Terminațiile cuvintelor în -ar sunt similare spre exemplu construcției pluralului în germană. Doamnelor, domnilor și dragi copii, vă mulțumim pentru participarea la cea de-a treisprezecea ediție a Cupei Lingvistice la Ce? Unde? Când?
Sursa: Dan Alexe, Babel: La început a fost Cuvântul, ed. Humanitas, București, 2022, p. 107.
Autor: Orest Dabija.

